Komisjoni määrus (EÜ) nr 430/2003,

7. märts 2003,

millega määratakse kindlaks töötlemata valge suhkru ja toorsuhkru eksporditoetused

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 19. juuni 2001. aasta määrust (EÜ) nr 1260/2001 suhkrusektori turgude ühise korralduse kohta, [1] muudetud määrusega (EÜ) nr 680/2002, [2] eriti selle artikli 27 lõike 5 teist lõiku,

ning arvestades järgmist:

(1) Määruse (EÜ) nr 1260/2001 artikliga 27 nähakse ette, et kõnealuse määruse artikli 1 lõike 1 punktis a loetletud toodete maailmaturunoteeringute või -hindade ja ühenduses kehtivate hindade vahe võib katta eksporditoetuse abil.

(2) Määruses (EÜ) nr 1260/2001 nähakse ette, et denatureerimata ja töötlemata kujul eksporditava valge suhkru ja toorsuhkru toetuste määramisel tuleb arvesse võtta ühenduse ja maailma suhkruturgudel valitsevat olukorda ja eriti kõnealuse määruse artiklis 28 nimetatud hinna- ja kulutegureid. Samas artiklis sätestatakse, et samuti tuleb arvesse võtta kavandatava ekspordi majandusaspekti.

(3) Toorsuhkru toetus tuleb kindlaks määrata standardkvaliteedi alusel. Standardkvaliteet määratletakse määruse (EÜ) nr 1260/2001 I lisa II punktis. Lisaks tuleb toetus kindlaks määrata vastavalt määruse (EÜ) nr 1260/2001 artikli 28 lõikele 4. Kristalliseerunud suhkur on määratletud komisjoni 7. septembri 1995. aasta määruses (EÜ) nr 2135/95, milles sätestatakse suhkrusektori eksporditoetuste maksmise üksikasjalikud rakenduseeskirjad. [3] Maitse- või värvainelisandiga suhkru puhul tuleb toetust kohaldada nende sahharoosisisaldusest lähtuvalt ja vastavalt kindlaks määrata 1 % sahharoosisisalduse kohta.

(4) Erijuhtudel võib toetuse summa kindlaks määrata ka muude õigusaktide alusel.

(5) Toetus määratakse kindlaks iga kahe nädala järel. Vahepeal võib toetust muuta.

(6) Määruse (EÜ) nr 1260/2001 artikli 27 lõike 5 esimese lõigus sätestatakse, et kõnealuse määruse artiklis 1 osutatud toodete toetused võivad varieeruda sõltuvalt sihtkohast, kui seda tingib olukord maailmaturul või teatavate turgude erinõuded.

(7) Suhkru soodusimpordi märkimisväärne ja kiire suurenemine Lääne-Balkani riikidest alates 2001. aasta algusest, samuti suhkru ekspordi suurenemine ühendusest nimetatud riikidesse tundub väga kunstlikuna.

(8) Takistamaks kuritarvitamist, mis on seotud eksporditoetusi saavate suhkrusektori toodete reimpordiga ühendusse, ei tohiks Lääne-Balkani riikide jaoks käesolevas määruses nimetatud toodete puhul toetusi määrata.

(9) Silmas pidades eespool nimetatut ja praegust suhkruturu olukorda, eriti suhkrunoteeringuid või -hindu ühenduses ja maailmaturul, tuleb määrata kindlaks toetuste asjakohased määrad.

(10) Suhkruturu korralduskomitee ei ole oma eesistuja poolt kindlaksmääratud ajavahemiku jooksul arvamust avaldanud,

ON VASTU VÕTNUD KÄESOLEVA MÄÄRUSE:

Artikkel 1

Toetused, mis antakse määruse (EÜ) nr 1260/2001 artikli 1 lõike 1 punktis a loetletud toodete ekspordiks denatureerimata ja töötlemata kujul, määratakse kindlaks vastavalt käesoleva määruse lisale.

Artikkel 2

Käesolev määrus jõustub Euroopa Liidu Teatajas avaldamise päeval.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 7. märts 2003

Komisjoni nimel

komisjoni liige

Franz Fischler

[1] EÜT L 178, 30.6.2001, lk 1.

[2] EÜT L 104, 20.4.2002, lk 26.

[3] EÜT L 214, 8.9.1995, lk 16.

--------------------------------------------------

LISA

TÖÖTLEMATA KUJUL EKSPORDITAVA VALGE SUHKRU JA TOORSUHKRU TOETUSED

NB:

Tootekoodid ja A-rea sihtkohakoodid on esitatud komisjoni määruses (EMÜ) nr 3846/87 (EÜT L 366, 24.12.1987, lk 1).

Numbrilised sihtkohakoodid on esitatud komisjoni määruses (EÜ) nr 2020/2001 (EÜT L 273, 16.10.2001, lk 6).

Muud sihtkohad on:

S00 : kõik sihtkohad (kolmandad riigid, muud territooriumid, pardavarude tarnimine ja ekspordiga ühendusest võrdsustatavad tarned), välja arvatud Albaania, Horvaatia, Bosnia ja Hertsegoviina, Serbia ja Montenegro (k.a ÜRO Julgeolekunõukogu 10. juuni 1999. aasta resolutsiooni 1244 kohaselt määratletud Kosovo) ja endine Jugoslaavia Makedoonia Vabariik, v.a nõukogu määruse (EÜ) nr 2201/96 (EÜT L 297, 21.11.1996, lk 29) artikli 1 lõike 2 punktis b osutatud toodetes sisalduva suhkru puhul.

Tootekood | Sihtkoht | Mõõtühik | Toetuse suurus |

170111909100 | S00 | euro/100 kg | 40,25 |

170111909910 | S00 | euro/100 kg | 40,25 |

170112909100 | S00 | euro/100 kg | 40,25 |

170112909910 | S00 | euro/100 kg | 40,25 |

170191009000 | S00 | euro/1 % sahharoosi × toote netomassi 100 kg | 0,4375 |

170199109100 | S00 | euro/100 kg | 43,75 |

170199109910 | S00 | euro/100 kg | 43,75 |

170199109950 | S00 | euro/100 kg | 43,75 |

170199909100 | S00 | euro/1 % sahharoosi × toote netomassi 100 kg | 0,4375 |

--------------------------------------------------